REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj:06-2/145-17

24. jul 2017. godine

B e o g r a d

ZAPISNIK

13. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 25. JULA 2017. GODINE

 Sednica je počela u 11,00 časova.

 Sednicom je predsedavao Muamer Zukorlić, predsednik Odbora.

 Sednici su prisustvovali članovi Odbora: prof. dr Marko Atlagić, Milena Bićanin, Dubravko Bojić, mr Aleksandra Jerkov, Nataša St. Jovanović, mr Đorđe Kosanić, Miletić Mihajlović, Bogdan Obradović, dr Vladimir Orlić, Olena Papuga, Marko Parezanović i Fatmir Hasani.

 Sednici su prisustvovali: prof. dr Zoran Dragišić (prof. dr. Ljubiša Stojmirović) i dr Ljubinko Rakonjac (prof. dr Žarko Obradović), zamenici članova Odbora.

 Sednici nisu prisustvovali članovi Odbora prof. dr Ratko Jankov i prof. dr Žarko Korać, niti njihovi zamenici.

 Sednici je prisustvovao Srđan Nogo, narodni poslanik koji nije član Odbora.

 Pre prelaska na utvrđivanje dnevnog reda, Vladimir Orlić je predložio da se prva tačka Dnevnog reda u Sazivu: „Inicijativa za razrešenje Aleksandra Lipkovskog dužnosti člana i predsednika Nacionalnog prosvetnog saveta“, dopuni tekstom „i predlog odluke za izbor novog predsednika Nacionalnog prosvetnog saveta“.

 Olena Papuga se nije složila sa predlogom Vladimira Orlića i navela je, da članovi Odbora moraju pre sazivanja sednice biti upoznati sa kandidatima za predsednika NPS i njihovim biografijama. Izbor predsednik NPS ne treba da se bira na brzinu bez adekvatne pripreme članova Odbora.

 Ljubinko Rakonjac je predložio da izbor novog predsednika Nacionalnog prosvetnog saveta bude posebna, druga tačka dnevnog reda. Izrazio je dilemu da li bi trebalo raspravljati o novom predsedniku NPS jer članovi Odbora ne znaju ko su kandidati i nisu im dostavljene biografije kandidata.

 Vladimir Orlić je prihvatio predlog Ljubinka Rakonjca.

 Na predlog predsedavajućeg, predloženi dnevni red je dopunjen tačkom dva, koja glasi „Predlog odluke za izbor novog predsednika Nacionalnog prosvetnog saveza“, a predložena tačka dva koja glasi „Razno“, postaje tačka tri.

 Predsednik Odbora, stavio je na glasanje dopunjeni Dnevni red, a članovi Odbora su većinom glasova (11 za, 2 protiv, 2 nije glasalo) utvrdili sledeći:

D n e v n i r e d

1. **Inicijativa za razrešenje Aleksandra Lipkovskog dužnosti člana i predsednika Nacionalnog prosvetnog saveta;**
2. **Predlog odluke za izbor novog predsednika Nacionalnog prosvetnog saveta;**
3. **Razno.**

Pre prelaska na razmatranje utvrđenog dnevnog reda usvojeni su, bez primedaba, Zapisnik 11. sednice Odbora, održane 25. maja 2017. godine i Zapisnik 12. sednice Odbora, održane 12. jula 2017. godine.

 Prva tačka dnevnog reda: **Inicijativa za razrešenje Aleksandra Lipkovskog dužnosti člana i predsednika Nacionalnog prosvetnog saveta**

Muamer Zukorlić je u uvodnoj reči povodom ove tačke dnevnog reda, upoznao članove Odbora sa Inicijativom Ministarstva prosvete, nauke i tehnološkog razvoja (Br: 118-1715/17, od 12.06.2017. godine) za razrešenje prof. dr Aleksandra Lipovskog za člana i predsednika Nacionalnog prosvetnog saveta, koje je služba Odbora blagovremeno dostavila svim članovima odbora. Takođe, predsednik Odbora je naglasio, da je nekoliko članova Odbora delegiralo ovu tačku dnevnog reda, na čiji je zahtev i sazvana ova sednica i da će neko od tih članova obrazložiti svoju inicijativu.

 U diskusiji povodom ove tačke dnevnog reda su učestvovali: Vladimir Orlić, Aleksandra Jerkov, Marko Atlagić, Ljubinko Rakonjac i Srđan Nogo.

 Vladimir Orlić, kao jedan od inicijatora razrešenja Aleksandra Lipkovskog, naglasio je da su članovi Odbora u prethodnom periodu primili više obrazloženih informacija, pisama i inicijativa sindikata u oblasti obrazovanja, Ministarstva prosvete, nauke i tehnološkog razvoja, kao i predsednika Nacionalnog prosvetnog saveta, u vezi sa ispunjavanjem obaveza od strane Nacionalnog prosvetnog saveta, koje su utvrđene članom 14. stav 1. Zakona o osnovama sistema obrazovanja i vaspitanja. Istakao je da su se stekli uslovi, na osnovu člana 13. stav 10. Zakona o osnovama sistema obrazovanja i vaspitanja, da se pokrene predlog za razrešenje prof. dr Aleksandra Lipkovskog dužnosti člana i predsednika Nacionalnog prosvetnog saveta.

 Aleksandra Jerkov je rekla da će podržati smenu Aleksandra Lipkovskog i naglasila, da su prilikom njegovog izbora na mesto predsednika Nacionalnog prosvetnog saveta, Olena Papuga i ona bile jedini članovi Odbora koji su glasali protiv. Protiv njegovog izbora na mesto predsednika NPS je bila zbog njegovih retrogradnih ideja u obrazovanju. U prethodnom sazivu, dok je ona bila predsednik Odbora za obrazovanje, nauku, tehnološki razvoj i informatičko društvo, Nacionalni prosvetni savet sedam meseci nije radio. Odbor je tada pribavio sve potrebne predloge i Narodnoj skupštini predložio novi sastav Nacionalnog prosvetnog saveta, a Narodna skupština sedam meseci nije birala nove članove NPS. Postavila je pitanje, šta se u međuvremenu promenilo, pa je Aleksandar Lipkovski od najboljeg kandidata, za većinu koja ga je izabrala, postao neprihvatljiv i osoba koju treba smeniti ne samo sa mesta predsednika, već i sa mesta člana NPS. Iznela je svoje mišljenje, da je Lipkovski nepodoban, jer je zauzeo stav, zajedno sa NPS, da zakoni koji su u pripremi nisu dobri i da aktuelni ministar treba da prekine rad na, kako je rekla, skandaloznim predlozima zakona iz oblasti obrazovanja. Istakla je, da je ono što je ministar naveo kao obrazloženje za smenu Lipkovskog, neubedljivo i nedovoljno kao i da je van nadležnosti ministra. Razlozi koje je Ministarstvo navelo, da NPS nije radio i da se članovi nisu sastajali, nisu relevantni, jer se iz zapisnika NPS vidi da je NPS sve pravilnike razmatrao, a da članovi NPS nisu bili saglasni sa predloženim sadržajem.

 Marko Atlagić je istakao da u prethodnom periodu Nacionalni prosvetni savet nije donosio akte iz svog domena. Kao što u dopisu Ministarstva piše, deset akata – pravilnika, Nacionalni prosvetni savet upšte nije doneo, nakon čega je Ministarstvo bilo primorano da donese određene akte. Po mišljenju Marka Atlagića, predsednik NPS, koji je kočio unapređenje celokupnog obrazovnog sistema, treba sam da podnese ostavku. Pošto on to nije uredio, stekli su se uslovi za razrešenje Aleksandra Lipkovskog dužnosti člana i predsednika Nacionalnog prosvetnog saveta. Na kraju izlaganja, napomenuo je da zakonska procedura za izbor članova NPS nije najbolja i u narednom periodu treba raditi na poboljšanju zakona koji regulišu rad i izbor članova NPS.

 Vladimir Orlić je naveo taksativno sva obrazloženja ministra Šarčevića i Ministarstva prosvete, nauke i tehnološkog razvoja i ocenio da su ona više nego dovoljna za razrešenje Aleksandra Lipkovskog. Odgovarajući na pitanje Aleksandre Jerkov, naglasio je da su netačni navodi za razrešenje, koje je ona navela tokom svoje diskusije, već činjenice i argumenti koje je u svom dopisu članovima Odbora prosledilo Ministarstvo. Tema nisu kompetencije, stručnost, znanje i zvanja gospodina Lipkovskog, već je tema rasprave postupanje, odnosno nepostupanje na mestu predsednika NPS.

 Ljubinko Rakonjac se složio sa obrazloženjem Vladimira Orlića i istakao da su navodi ministra Šarčevića, koje je naveo u dopisu koji su dobili svi članovi Odbora, argumentovani i dovoljni da se pokrene procedura za razrešenje aktuelnog predsednika NPS. Tokom svoje diskusije, Ljubinko Rakonjac je izneo mišljenje da bi i članove Nacionalnog saveta za nauku treba, kao i članove Nacionalnog prosvetnog saveta trebalo da bira Narodna skupština, a ne Vlada Republike Srbije, što je sada slučaj.

 Srđan Nogo je istakao da je Aleksandar Lipkovski izuzetno privilegovan, jer kritike na njegov račun istovremeno upućuju Aleksandra Jerkov i Vladimir Orlić i zahtevaju njegovo razrešenje. Aleksandar Lipkovski je vrhunski stručnjak od integriteta, koji je principijelan i ne želi da prećuti stvari koje su loše u sistemu obrazovanja, što je osnovni razlog za pokretanje inicijative za njegovu smenu. Kao jedan od glavnih razloga za smenu predsednika NPS, naveo je želju NPS da bude ustanova sa dignitetom i kritike koje je NPS uputio Ministarstvu, a tiču se lošeg novog Predloga zakona o osnovama sistema obrazovanja, koji je trenutno u pripremi. Srđan Nogo je istakao da su svi članovi Odbora dobili i dopis, koji je potpisalo 25 članova NPS, u kojem se navodi da stavove koje u javnosti iznosi Aleksandar Lipkovski, predsednik NPS, nisu njegovi lični stavovi, veća stavovi Nacionalnog prosvetnog saveta.

 Nakon diskusije, na osnovu člana 13. Zakona o osnovama sistema obrazovanja i vaspitanja ("Službeni glasnik RS", br. 72/09, 52/11, 55/13, 35/15-autentično tumačenje i 68/15) i čl. 44. i 58. Poslovnika Narodne skupštine ("Službeni glasnik RS", br. 20/12-prečišćen tekst), **Odbor za obrazovanje, nauku, tehnološki razvoj i informatičko društvo Narodne skupštine Republike Srbije,** većinom glasova(14 za, 1 nije glasao) **utvrdio Predlog odluke o razrešenju prof. dr Aleksandra Lipkovskog dužnosti člana i predsednika Nacionalnog prosvetnog saveta**, kojeg je Narodna skupština izabrala 3. novembra 2015. godine za člana Nacionalnog prosvetnog saveta iz reda nastavnika Univerziteta u Beogradu, a 4. decembra 2015. godine za predsednika tog saveta.

 Odbor je zaključio da Predlog odluke dostavi Narodnoj skupštini sa predlogom da se razmotri **po hitnom postupku** u skladu sa čl. 167. i 168. Poslovnika Narodne skupštine. Hitan postupak se predlaže kako bi Nacionalni prosvetni savet mogao da ispunjava Zakonom utvrđene nadležnosti.

 Za predstavnika predlagača na sednici Narodne skupštine određen je Muamer Zukorlić, predsednik Odbora.

 Druga tačka dnevnog reda: **Predlog odluke za izbor novog predsednika Nacionalnog prosvetnog saveta**

Uvodne napomene povodom ove tačke dnevnog reda izneo je Vladimir Orlić. Pošto je Odbor tokom prve tačke dnevnog reda utvrdio Predlog odluke o razrešenju Aleksandra Lipkovskog dužnosti člana i predsednika Nacionalnog prosvetnog saveta, i ukoliko se Narodna skupština pozitivno izjasni po ovom predlogu, nameće se potreba da se obezbedi kontinuitet u nesmetanom radu Nacionalnog prosvetnog saveta. Savet trenutno nema zamenika predsednika, jer je članu koji je obavljao dužnost zamenika predsednika istekao mandat. Kako bi se obezbedio funkcionalan rad Nacionalnog prosvetnog saveta, Vladimir Orlić je predložio da se za novog predsednika izabere mr Milibor Saković, koji je trenutno član Nacionalnog prosvetnog saveta. Biografiju kandidata Milibora Sakovića članovi Odbora su dobili u pisanoj formi.

 U diskusiji povodom ove tačke dnevnog reda učestvovali su Aleksandra Jerkov, Olena Papuga, Marko Atlagić i Srđan Nogo.

 Aleksandra Jerkov je istakla da o novom kandidatu ne zna gotovo ništa i da će na glasanju biti uzdržana. Iznela je svoje mišljenje da je u toku tendencija da predsednik i članovi NPS uvek budu saglasni sa svime što predloži Vlada, jer ukoliko ne bude tako, biće sankcionisani.

 Olena Papuga je izrazila nezadovoljstvo i neslaganje sa principom da članovi Odbora dobiju ime i prezime kandidata za predsednika NPS tokom same sednice Odbora, jer članovi Odbora nisu imali vremena da steknu bolji uvid u kvalitete kandidata. Čitajući biografiju kandidata Sakovića, izrazila je sumnju da će on biti idealno rešenje za mesto predsednika NPS. Naglasila je, da će tokom glasanja biti uzdržana.

 Marko Atlagić je naveo da predloženi kandidat ima izvanredne pedagoške karakteristike i izuzetne menadžerske sposobnosti i smatra da će na osnovu onoga što se može pročitati iz njegove biografije, Milibor Saković uspešno obavljati dužnost predsednika NPS.

 Srđan Nogo se saglasio sa izlaganjima Aleksandre Jerkov i Olene Papuge. Izrazio je čuđenje da su članovi Odbora materijal sa biografijom kandidata dobili na samoj sednici i da u predlogu Dnevnog reda, koji je članovima Odbora prosleđen na vreme i u skladu sa Poslovnikom, nije bio uvršćen predlog odluke za izbor novog predsednika Nacionalnog prosvetnog saveta.

Nakon diskusije,na osnovu člana 13. Zakona o osnovama sistema obrazovanja i vaspitanja ("Službeni glasnik RS", br. 72/09, 52/11, 55/13, 35/15-autentično tumačenje i 68/15) i čl. 44. i 58. Poslovnika Narodne skupštine ("Službeni glasnik RS", br. 20/12-prečišćen tekst), **Odbor za obrazovanje, nauku, tehnološki razvoj i informatičko društvo Narodne skupštine Republike Srbije**, većinom glasova (10 za, 2 uzdržana, 1 nije glasao) **je utvrdio Predlog odluke o izboru mr Milibora Sakovića za predsednika Nacionalnog prosvetnog saveta**, kojeg je Narodna skupština izabrala 3. novembra 2015. godine za člana Nacionalnog prosvetnog saveta iz reda zajednica srednjih stručnih škola.

 Odbor je zaključio da Predlog odluke dostavi Narodnoj skupštini sa predlogom da se razmotri **po hitnom postupku** u skladu sa čl. 167. i 168. Poslovnika Narodne skupštine. Hitan postupak se predlaže kako bi Nacionalni prosvetni savet mogao da funkcioniše u punom sastavu i da ispunjava Zakonom utvrđene nadležnosti.

 Za predstavnika predlagača na sednici Narodne skupštine određen je Muamer Zukorlić, predsednik Odbora.

 Treća tačka dnevnog reda: **Razno**

Fatmir Hasani je sugerisao da Odbor za obrazovanje, nauku, tehnološki razvoj i informatičko društvo češće održava sednice van sedišta Narodne skupštine i predložio da Odbor, neku od narednih sednica održi u Bujanovcu, a da će ovaj predlog dostaviti i u pisanoj formi.

 Sednica je završena u 12,10 časova.

 SEKRETAR PREDSEDNIK

 Dragomir Petković Muamer Zukorlić